ভিলেজের খুব কাছেই আমাদের গেস্ট হাউস। জেকে অনলাইনে বুকিং দিয়েছিল। মূলত একটি বাড়ি। কোরিয়ান ট্র্যাডিশনাল ডিজাইনে তৈরি। দুনিয়ার গাছ লতা পাতা দিয়ে মোড়া। বাড়ির মালিক দুই বুড়ো-বুড়ি। এক অংশে নিজেরা থাকে, আরেক অংশে ব্যবসা। সব কিছু নতুন মনে হয়। হালের তৈরি, নাকি পরম যত্নের ফল, কে জানে! জুতো খুলে ভেতরে প্রবেশ করি। রুমের ভেতরে খাটের ব্যাপার নেই। ফ্লোরিং। উপরে আবার হাফ অংশে দোতলা। কোণের কাঠের সিঁড়ি বেয়ে উঠে যেতে হয়। নুয়েন মিন ভিয়েতনামের একটা ইউনিভার্সিটির গবেষণা কর্মকর্তা। বয়সে জুনিয়র। ওকে ঠেলে উপরে পাঠিয়ে দিই। চকচকে কাঠের ফ্লোর। ধবধবে সাদা বিছানা। ইলেক্ট্রিক হিটিং সিস্টেমে উত্তপ্ত প্রায়। সব গরম হয়ে যাচ্ছে। কী যন্ত্রণা! সুইচ বন্ধ করে দিই। কিন্তু ঠাণ্ডা হতে সময় লাগবে। ফ্রেশ হওয়ার জন্য একঘণ্টার সময় বরাদ্দ। লাঞ্চ টাইম পেরিয়ে যাচ্ছে। কোরিয়াতে বারোটা-সাড়ে বারোটার মধ্যে লাঞ্চ করার রীতি। আবার সন্ধ্যা সাতটার পর আমাদের ক্যাম্পাসের রেস্টুরেন্টগুলো বন্ধ হয়ে যায়। তখন ডিনার করতে চাইলে মেইজি-রিই ভরসা। মধ্যরাত্রি অবধি জমজমাট। ডিনার, পানীয়, উন্মত্ততা সবকিছু।